S-38/2006

Mál þetta, sem dómtekið var 10. apríl sl., höfðaði sýslumaðurinn í Borgarnesi með ákæru 27. febrúar 2006 á hendur ákærða, B-kk-þgf J-kk-þgf, kt. [---], nú til heimilis að Varmalandsskóla, Borgarbyggð;

„fyrir fíkniefna- og vopnalagabrot sem hér greinir:

I.

Með því að hafa þann 10. desember 2004 að bænum Sólbakka í Borgarbyggð, haft í vörslum sínum 7,38 g af kannabisstönglum, 603,64 g af kannabislaufum og 5,69 g af hassi, 4,53 g af tóbaksblönduðu kannabisefni og 4,84 g af amfetamíni, en lögreglan fann og lagði hald á fíkniefnin, og plöntuhlutana við húsleit þar og í kerru er staðsett var við íbúðarhúsið og jafnframt að hafa um nokkurt skeið fyrir umræddan dag ræktað kannabisplöntur í risi íbúðarhússins að Sólbakka.

Telst þetta varða við 2. gr., sbr. 4., 5. og 6. gr. laga um ávana- og fíkniefni, nr. 65/1974, sbr. lög nr. 13/1985 og lög nr. 68/2001 og 2. gr. sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

II.

Með því að hafa þann 10. desember 2004 haft í vörslum sínum hníf með blaðlengd sem var 14,5 cm en lögreglan fann hnífinn við leit í bifreið ákærða.

Telst þetta varða við a. lið 2. mgr. 30. gr., sbr. 36.gr., vopnalaga nr. 16/1998.

III.

Með því að hafa þann 10. desember 2004 haft í vörslum sínum í ólæstri hirslu í íbúðarhúsinu að Sólbakka, tvær haglabyssur annars vegar af gerðinni Winchester, 1400, nr. NI090731 og hins vegar Fabarm, Ellegi, nr. 458047 og rifil af gerðinni Sako, cal. 22-250, nr. 332185, án þess að hafa öðlast skotvopnaleyfi.

Telst þetta varða við 12. gr. og 23. gr., sbr. 36. gr. vopnalaga nr. 16/1998.

Þess er krafist að ákærði verði dæmdur til refsingar.“

Að auki krefst ákæruvaldið þess í málinu, með vísan til 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001, að ákærði sæti upptöku á 7,38 g af kannabisstönglum, 603,64 g af kannabislaufum, 5,69 g af hassi, 4,53 g af tóbaksblönduðu kannabisefni og 4,84 g af amfetamíni. Með vísan til 7. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001 krefst ákæruvaldið þess að ákærði sæti upptöku á 3 gróðurhúsalömpum af gerðinni Gavita, 2 gróðurhúsalömpum af gerðinni Lucalox x-tra outpott, 3 peruhúsum og 18 blómapottum. Enn fremur krefst ákæruvaldið þess í málinu, með vísan til 37. gr. laga nr. 16/1998, að ákærði sæti upptöku á 50 stk. af 22 calibera rifilskotum af gerðinni Eley, 10 stk. af 22-250 calibera riffiskotum af gerðinni Remington high velocity og hnífi með 14,5 cm löngu blaði. Að lokum krefst ákæruvaldið þess, með vísan til 37. gr., sbr. 2. mgr. 2. gr., laga nr. 16/1998, að ákærði sæti upptöku á tveimur haglabyssum af gerðinni Winchester, 1400, nr. NI090731 og Fabarm, Ellegi, nr. 458047, einum riffli af gerðinni Sako, cal. 22-250, nr. 332185, 2 töskum sérstaklega gerðum fyrir haglabyssur og riffilkíki af gerðinni Tasco.

Efni þau og muni sem ákæruvaldið krefst upptöku á haldlagði lögregla við leit á bænum Sólbakka í Borgarbyggð 10. desember 2004.

Í málinu hefur skipaður verjandi ákærða, S-kk-nf A-kk-nf S-kk-nf hrl., krafist vægustu refsingar sem lög leyfa ákærða til handa.

I.

Í þinghaldi 10. apríl sl. lét sækjandi bóka að magn þess amfetamíns sem ákærði hefði verið með í vörslum sínum við leit 10. desember 2004 væri í ákæru ranglega sagt hafa verið 4,84 g. Hið rétta væri að í vörslum ákærða hefði lögregla nefndan dag fundið 1,99 g af amfetamíni.

Við rannsókn málsins voru fíkniefni og plöntuhlutar, sem lögregla lagði hald á við leit ofangreindan dag, sendir til tæknideildar lögreglustjórans í Reykjavík til greiningar og vigtunar. Samkvæmt litaprófun og vigtun var magn haldlagðra fíkniefna það sem að framan greinir.

Ákærði kom fyrir dóm 10. apríl og viðurkenndi sakargiftir eins og þær standa eftir framangreinda breytingu ákæruvalds. Þá andmælti hann ekki upptökukröfum ákæruvaldsins. Er játning ákærða í samræmi við gögn málsins. Brot hans teljast því nægjanlega sönnuð og varða þau við tilgreind laga- og reglugerðarákvæði í ákæru. Að þessu virtu þykir mega leggja dóm á málið á grundvelli 125. gr. laga nr. 19/1991.

II.

Samkvæmt vottorði sakaskrár ríkisins var ákærði 3. júlí 1997 dæmdur í 30 daga fangelsi fyrir þjófnað, en fullnustu refsingarinnar frestað skilorðsbundið í tvö ár. Á árinu 1998 gekkst ákærði í tvígang undir sektargerð hjá lögreglustjóra, annars vegar vegna umferðarlagabrots og hins vegar vegna fíkniefnabrots. Þá var hann í júní það sama ár dæmdur í fjögurra mánaða fangelsi fyrir þjófnað og var dómurinn frá 1997 tekinn upp og dæmdur með í því máli. Í nóvember 1998 var ákærði síðan dæmdur í tveggja mánaða fangelsi fyrir þjófnað og fíkniefnabrot. Að lokum var hann 8. júní 2000 dæmdur til greiðslu 100.000 króna sektar fyrir fíkniefnabrot.

Við ákvörðun refsingar verður að líta til þess að brot ákærða varða meðal annars vörslur nokkurs magns fíkniefna. Ákærða til málsbóta má hins vegar virða að hann játaði brot sín skýlaust fyrir dómi. Þá er nokkuð um liðið síðan ákærða var síðast gerð refsing samkvæmt áðursögðu. Að öllu því virtu sem hér hefur verið rakið þykir refsing ákærða hæfilega ákveðin 45 daga fangelsi. Eftir atvikum og með vísan til þess tíma sem liðinn er frá fyrri brotum ákærða þykir með heimild í 57. gr. almennra hegningarlaga nr. 19/1940 mega fresta fullnustu refsingar hans og skal hún falla niður að liðnum þremur árum frá uppkvaðningu dómsins að telja haldi ákærði almennt skilorð nefndrar 57. gr., sbr. 4. gr. laga nr. 22/1955.

Eftir úrslitum málsins, sbr. 1. mgr. 165. gr. laga nr. 19/1991 um meðferð opinberra mála, skal dæma ákærða til að greiða allan sakarkostnað. Með vísan til framlagðs sakarkostnaðaryfirlits og fylgigagna þess dæmist ákærði til að greiða 11.293 krónur í sakarkostnað. Að auki verður hann dæmdur til að greiða þóknun skipaðs verjanda, S-kk-ef A-kk-ef S-kk-ef hrl., sem hæfilega telst ákveðin 49.302 krónur að meðtöldum virðisaukaskatti. Ákærði greiði því sakarkostnað samtals að fjárhæð 60.595 krónur.

Samkvæmt niðurstöðu dómsins og með vísan til kröfugerðar ákæruvalds, gagna málsins og tilgreindra laga- og reglugerðarákvæða í ákæruskjali ber að gera upptæk fíkniefni, skotvopn, skotfæri og aðra þá muni sem í dómsorði greinir.

Uppkvaðning dómsins hefur dregist lítillega vegna starfsanna dómara.

Dóm þennan kveður upp K-kk-nf H-kk-nf, settur héraðsdómari.

D Ó M S O R Ð:

Ákærði, B-kk-nf J-kk-nf, sæti fangelsi í 45 daga en fresta skal fullnustu refsingarinnar og skal hún falla niður að liðnum þremur árum frá uppkvaðningu dóms þessa að telja haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Ákærði greiði 60.595 krónur í sakarkostnað, en þar af er þóknun skipaðs verjanda hans, S-kk-ef A-kk-ef S-kk-ef hrl., 49.302 krónur að meðtöldum virðisaukaskatti.

Ákærði sæti upptöku á 7,38 g af kannabisstönglum, 603,64 g af kannabislaufum og 5,69 g af hassi, 4,53 g af tóbaksblönduðu kannabisefni, 1,99 g af amfetamíni, 3 gróðurhúsalömpum af gerðinni Gavita, 2 gróðurhúsalömpum af gerðinni Lucalox x-tra outpott, 3 peruhúsum, 18 blómapottum, 50 stk. af 22 calibera rifilskotum af gerðinni Eley, 10 stk. af 22-250 calibera riffiskotum af gerðinni Remington high velocity, hnífi með 14,5 cm löngu blaði, tveimur haglabyssum af gerðinni Winchester, 1400, nr. NI090731 og Fabarm, Ellegi, nr. 458047, einum riffli af gerðinni Sako, cal. 22-250, nr. 332185, 2 töskum sérstaklega gerðum fyrir haglabyssur og riffilkíki af gerðinni Tasco.

K-kk-nf H-kk-nf.